**PRESSEMELDING**

**Optimera styrker posisjonen på Oslos vestside**

**Kjøper byggevarehuset Montér Ragnar Næss på Stabekk**

**(Oslo, 16. oktober 2013): Optimera kjøper byggevarehuset Montér Ragnar Næss på Stabekk. Overtagelsen skjer 2. januar 2014 og er av stor strategisk betydning for byggevareselskapets posisjonering på det attraktive markedet på Oslos vestside.**

Mangel på egnede tomter har vært en utfordring i forhold til Optimera sitt sentrale mål om å utvide distribusjonen rundt Oslofjorden. Montér Ragnar Næss har lenge spilt en viktig rolle som frittstående kjedemedlem. Gjennom oppkjøpet innlemmer Optimera virksomheten i sin egen organisasjon.

– Byggevarehuset på Stabekk vil få en enda mer sentral rolle i markedet vest for Oslo. Vi betjener i dag proffsegmentet i Oslo i stor grad fra Grorud. Da sier det seg selv at vi lekker noe til konkurrentene. Ved å drive Montér Ragnar Næss i egen regi, innpasser vi byggevarehuset enda bedre i infrastrukturen vår og styrker den totale kundeservicen fra Optimera på det sentrale Østlandet, sier adm. dir. Asbjørn Vennebo.

Summen av konkurransedyktig utvalg og priser, effektiviserende systemer og konsepter skiller Optimera fra konkurrentene. I oktober lanserte selskapet Optimera Multikomfort. Så lenge byggmestere følger de byggtekniske beskrivelsene i Multikomfort, garanterer Optimera at de overholder alle gjeldende krav, lover og regler. Omfattende IT-systemer sørger for automatisk produksjon av sikkerhetsdatablader og FDV-dokumentasjon på alle innkjøp kunder og underleverandører gjør på et prosjekt, uansett hvor i Optimera-systemet de handler fra. Optimera har også et bredt sortiment av egne merkevarer, utplasserer kontainere med verktøy og festemidler på byggeplassen så kundene kan plukke herfra i stedet for å reise til byggevarehus m.m.

– Ved å drive byggevarehuset på Stabekk i egen regi, kan vi sette ytterligere trykk på totaliteten i vårt produkt- og tjenestespekter, sier Vennebo.

Det åpnet seg en mulighet for Optimera til å kjøpe Montér Ragnar Næss fordi Gunvald Muruåsen, daglig leder siden 1988, i fjor passerte pensjonsalder og eierfamilien ikke lenger var aktive i den daglige driften. Overtagelsen skjer ved at Optimera overtar 100 prosent av aksjene i Næss Eiendom AS som eier byggevarehuset Ragnar Næss AS på Stabekk.

Montér Ragnar Næss omsatte for ca. 60 millioner kroner i 2012 og har i Muruåsens tid vært drevet med resultater godt over gjennomsnitt i bransjen.

– Nøkkelen har vært å legge vekt på fagkunnskap, opplæring og finne gode løsninger for kundene. Gjennom samarbeid i mange år kjenner vi godt til hva den nye eieren står for, noe vi opplever som viktig både i forhold til kundene og medarbeiderne våre, sier daglig leder Gunvald Muruåsen i Montér Ragnar Næss.